User:Lhathog Kingdom

ལྷ་ཐོག་ནི། མདོ་ཁམས་ཆུ་བཞི་སྒང་དྲུག་ལས་འབྲི་ཆུའི་ནུབ། ཟླ་ཆུའི་ཤར་ཏེ་འབྲི་ཟླ་ཟལ་མོ་སྒང་ངམ་སྨར་ཁམས་ཀེ་རེ་ལྷ་སྒང་གི་ས་ཡི་ཆ་ཤས་བཟུང་བའི་རྒྱལ་ཕྲན་ཞིག་གི་ཡུལ་ལ་ཟེར། ལྷ་ཐོག་རྒྱལ་པོ་ནི།  སྔོན་ཇོ་བོ་ཤཱཀྱ་མུ་ནེ་བོད་དུ་གདན་འདྲེན་པ་པོ་གྱད་ལྷ་དགའི་གདུང་རྒྱུད་ཡིན་ལ། བསམ་ཡས་བཞེངས་སྐབས་གདུང་སྲས་གུང་ཆུང་ཡབ་སྲས་ཀྱིས་ཙནྡན་སྒོ་མོ་རང་གྲགས་བཙུགས་པས། སློབ་དཔོན་པདྨ་འབྱུང་གནས་དང་། ཆོས་རྒྱལ་ཁྲི་སྲོང་ལྡེའུ་བཙན་གྱི་ཐུགས་རབ་ཏུ་དགྱེས་ནས་དཔའ་བོ་སྟག་གི་ཞལ་ལྕེས་བསྟོད་དེ་མདོ་ཁམས་སྒང་དྲུག་གི་སྐྱེ་འགྲོ་ལུགས་གཉིས་ཀྱིས་སྐྱོང་ཞིང་མཐའ་ཡི་སོ་ཁ་སྲུང་བའི་རྒྱལ་པོར་བསྐོས། གཏང་རག་ཏུ་ཕུར་སྲུང་དུང་གི་སྐྱེས་བུ་དམ་ཅན་ཡེ་བརྫུ་དཀར་པོ་ལུས་དང་གྲིབ་བཞིན་འགོ་བའི་དགྲ་ལྷར་མངགས། རྒྱལ་པོ་མི་ཡི་ལྷ་ཡིན་ཞིང་། མདོ་ཁམས་མི་རྗེའི་ཐོག་མའང་ཡིན་པས་མཚན་ལ་ལྷ་ཐོག་རྒྱལ་པོ་ཞེས་གསོལ། ①ཡང་ན་མི་རྗེ་ལྷ་ཉིད་གནམ་ལྕགས་ཐོག་དང་འདྲ་བའི་སྲུང་མ་བཅས་མདོ་ཁམས་ཕྱོགས་ཀྱི་རྗེ་བོར་ཕེབས་པས་མཚན་ལྷ་ཐོག་རྒྱལ་པོ་ཞེས་ཐོགས། ②དེ་ནས་ཀེ་རེ་ལྷ་སྒང་རིང་མོའི་གྲུ་གུ་གྲམ་མཁར་དང་། དཀར་ལེགས་བར་གྱི་རྒྱལ་ས་གར་བཟུང་ལ་རྗེ་མིང་ས་ལ་ཐོགས། ས་མིང་སྡེ་ལ་ཐོགས་པ་རེད། ལྷ་ཐོག་རྒྱལ་པོའི་མངའ་ཁོངས་སུ། དབུ་བླ་ཁག་གཉིས། དགོན་རི་ཁྲོད་སུམ་ཅུ། གྱད་རུ་བཞི། ③ཐའི་ཇི་བདུན། ཇི་སང་བརྒྱད། རྩེ་ཤོད་མགྲོན་གཉེར་བཞི། རྟ་ཇ་ལས་གསུམ། ཧོར་འདྲ་སོ་དགུ། བཞོན་དཔོན་ཆེ་བརྒྱད། རྒན་པོ་དྲུག་ཅུ། ④དར་ཧན་བཅུ་གསུམ། དཀར་མཛོ་ཞིང་དཀྲིག་བཞི། ཀེ་རེ་ཕྱི་ནང་བར་གསུམ། ཀེ་སྲིབ་སྟོད་སྨད་ཤོག་བརྒྱད། རི་འོད་བུ་ཤོག་ཆེ་བཞི། དཔོན་སྐོར་རུ་ཤོག་ལྔ། བ་གོར་ཡུལ་སྡེ་བཞི། གཅོར་ཆུ་གཉིས་གཡས་གཡོན་བཞི། རལ་གཞུང་ཕ་ཚོ་ཆེ་བཞི། གུ་འཛི་ནོར་གསུམ། སྒ་ཉག་སྒར་འདབས། སྟག་རྒྱ་རེ་གསུམ། ཝ་རྗེ་བཅོལ་གསུམ། སྲིབ་ཆུ་དབོམ་གསུམ། རོང་སྟོད་ཉིན་སྲིབ། མཐའ་སོལ་དགེ་གསུམ། དཔོན་རུ་ཤོག་ཁ་ཆེ་བཞི། གཡུ་ཆུ་ཤོག་ཆེན་ལྔ།  ཀེ་ཆུ་སྟོད་ན་ཨ་ཁུ་ཀླུ་བསེ། བར་ན་ཨ་གྲོ་ཨག་དོར། སྨད་ན་གོ་པ་གོ་འཇོ། ཀར་ཤུལ་དཔོན་ནག་ཟུང་འབྲེལ། རུ་ཏག་ར་གསུམ། སྨན་ཐང་འབོལ་གསུམ་སོགས་ཡོད།

①རྒྱལ་རབས་ཆོས་སྲིད་སྒོ་བརྒྱ་འབྱེད་པའི་ལྡེའུ་མིག་དཔེ་གཟུགས་ལྡེབ་༤༤ ལ་གསལ།

②བྱེ་བྲག་སྨར་ཁམས་ལྷ་སྒང་རིང་མོ་ནས།།མི་ལ་ལྷ་འདྲ་ལྷ་ལ་ཐོག་འདྲ་བའི།།དགྲ་བླ་ཆེན་པོ་ཡེ་བརྫུ་བདུད་འདུལ་རྩལ། ཞེས་ཆགས་མེད་རཱ་གས་མཛད་པའི་གསོལ་བསྡུས་ལས་གསལ།

③རི་འོད་ཐའི་ཇི་སོགས་རྒྱལ་རིགས་རྣམས་ཐའི་ཇི་ཡིན་ཚུལ་སི་ཏུ་ཆོས་འབྱུང་རང་རྣམ་ལས་ཡང་ཡང་གསལ།

④ཀེ་རྒྱུད་འགོ་པ་རྣམས་དར་ཧན་ཡིན་པ་རྒྱལ་རབས་ཆོས་སྲིད་སྒོ་བརྒྱ་འབྱེད་པའི་ལྡེའུ་མིག་ལས་གསལ།